KOMMISSIONENS FORORDNING (EF) Nr. 219/2006
af 8. februar 2006
om åbning og forvaltning af toldkontingentet for import af bananer, der henhører under KN-kode 0803 00 19 og har oprindelse i AVS-landene, for perioden fra 1. marts til 31. december 2006
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1964/2005 af 29. november 2005 om toldsatser for bananer (1), særlig artikel 2, og
ud fra følgende betragtninger:
(1)
Ifølge artikel 1, stk. 2, i forordning (EF) nr. 1964/2005 skal der hvert år fra den 1. januar med virkning fra den 1. januar 2006 åbnes et autonomt toldkontingent på 775 000 tons nettovægt med nultold for import af bananer (KN-kode 0803 00 19) med oprindelse i AVS-landene.
(2)
Kommissionens forordning (EF) nr. 2015/2005 af 9. december 2005 om import af bananer med oprindelse i AVS-landene under det toldkontingent, der blev åbnet ved Rådets forordning (EF) nr. 1964/2005 om toldsatser for bananer, i januar og februar 2006 (2) har indført midlertidige foranstaltninger med henblik på at sikre forsyningen af EF-markedet og kontinuiteten i samhandelen med AVS-landene samt undgå forstyrrelser af samhandelen i disse to måneder. Til dette formål er der stillet en samlet mængde på 160 000 tons til rådighed med henblik på udstedelse af importlicenser vedrørende nævnte toldkontingent.
(3)
Det er derfor nødvendigt at åbne det toldkontingent, der er fastsat i forordning (EF) nr. 1964/2005 for så vidt angår 2006, og at fastsætte regler for forvaltningen heraf for perioden fra 1. marts til 31. december 2006.
(4)
Som det er tilfældet for ikke-præferenceimport, bør der vedtages en metode til forvaltning af det pågældende toldkontingent, som kan fremme en udvikling af den internationale handel og en mere gnidningsfri samhandel. I den forbindelse synes det mest hensigtsmæssigt at indføre en metode, hvorefter kontingentet udnyttes i kronologisk rækkefølge efter datoerne for antagelsen af angivelserne om overgang til fri omsætning (det såkaldte først til mølle-princip). For at sikre kontinuiteten i samhandelen med AVS-landene og dermed en tilfredsstillende forsyning af EF-markedet, samtidig med at forstyrrelser af samhandelen undgås, bør en del af toldkontingentet imidlertid i en overgangsperiode forbeholdes de importører, der har forsynet Fællesskabet med AVS-bananer under den tidligere gældende importordning.
(5)
Det bør derfor fastsættes, at en samlet mængde på 146 850 tons vedrørende toldkontingentet forbeholdes importører, der i 2005 i Fællesskabet rent faktisk har importeret bananer med oprindelse i AVS-landene. Forvaltningen af denne del af toldkontingentet bør ske ved anvendelse af importlicenser, der udstedes til hver enkelt importør i forhold til de mængder, der er overgået til fri omsætning i 2005.
(6)
I betragtning af de disponible mængder bør der fastsættes et loft over mængderne i de licensansøgninger, som hver enkelt importør kan indgive for perioden fra 1. marts til 31. december 2006.
(7)
Adgangen til den resterende del af toldkontingentet bør være åben for alle importører, der er etableret i Fællesskabet, efter først til mølle-princippet, jf. artikel 308a, 308b og 308c i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (3).
(8)
Som følge af ikrafttrædelsen af den sats i den fælles toldtarif for bananer, der blev indført ved forordning (EF) nr. 1964/2005, ophørte anvendelsen af den toldkontingentordning, der er fastsat i afsnit IV i Rådets forordning (EØF) nr. 404/93 af 13. februar 1993 om den fælles markedsordning for bananer (4), pr. 31. december 2005, jf. artikel 16, stk. 1, i sidstnævnte forordning. De i Kommissionens forordning (EF) nr. 896/2001 (5) fastsatte regler for forvaltningen af toldkontingenterne i afsnit IV i forordning (EØF) nr. 404/93 er dermed blevet formålsløse.
(9)
Af hensyn til klarheden og retssikkerheden bør forordning (EF) nr. 896/2001 derfor ophæves. Visse af dens bestemmelser bør dog fortsat finde anvendelse, navnlig vedrørende medlemsstaternes meddelelse af oplysninger, som er nyttige for forvaltningen af import i medfør af nærværende forordning.
(10)
For at muliggøre indgivelsen af licensansøgninger i god tid bør denne forordning straks træde i kraft.
(11)
Foranstaltningerne i denne forordning er i overensstemmelse med udtalelse fra Forvaltningskomitéen for Bananer -
UDSTEDT FØLGENDE FORORDNING:
KAPITEL I
ALMINDELIGE BESTEMMELSER
Artikel 1
Formål
Toldkontingentet med nultold for import af bananer (KN-kode 0803 00 19) med oprindelse i AVS-landene, jf. artikel 1, stk. 2, i forordning (EF) nr. 1964/2005, åbnes for perioden fra 1. marts til 31. december 2006.
Artikel 2
Disponible mængder
De disponible toldkontingentmængder fastsættes til 615 000 tons, hvoraf:
a)
en mængde på 146 850 tons forvaltes efter bestemmelserne i kapitel II med løbenummer 09.4164
b)
en mængde på 468 150 tons forvaltes efter bestemmelserne i kapitel III med følgende løbenumre: 09.1638, 09.1639, 09.1640, 09.1642 og 09.1644.
KAPITEL II
IMPORT AF DE I ARTIKEL 2, LITRA a), FASTSATTE MÆNGDER
Artikel 3
Importlicenser
1. Al import vedrørende den i artikel 2, litra a), fastsatte mængde sker på betingelse af, at der fremlægges en importlicens, som er udstedt efter bestemmelserne i dette kapitel.
2. Kommissionens forordning (EF) nr. 1291/2000 (6), med undtagelse af dens artikel 8, stk. 4 og 5, finder anvendelse, jf. dog bestemmelserne i nærværende forordning.
Artikel 4
Indgivelse af licensansøgninger
1. Erhvervsdrivende, der er etableret i Fællesskabet, og som i 2005 rent faktisk i Fællesskabet har importeret bananer med oprindelse i AVS-landene, kan indgive en ansøgning om importlicens.
2. De mængder, som hver enkelt importør ansøger om, kan ikke overstige 40 % af mængderne af de bananer med oprindelse i AVS-landene, som han har bragt i fri omsætning i Fællesskabet 2005.
3. Hver enkelt importør indgiver den 15. og 16. februar 2006 ansøgning om importlicens til den kompetente myndighed i den medlemsstat, der i 2005 udstedte importlicens til den pågældende importør for de i stk. 2 omhandlede mængder.
De kompetente myndigheder fremgår af bilaget til forordning (EF) nr. 896/2001.
4. Licensansøgningerne ledsages af en kopi af den eller de behørigt afskrevne licenser, der i 2005 blev anvendt til import af bananer med oprindelse i AVS-landene, samt bevis for at der er stillet en sikkerhed efter afsnit III i Kommissionens forordning (EØF) nr. 2220/85 (7). Denne sikkerhed er på 150 EUR/ton.
5. Licensansøgninger, som ikke indgives efter bestemmelserne i denne artikel, tages ikke i betragtning.
6. Licensansøgninger og licenser forsynes i rubrik 20 med angivelsen »licens - forordning (EF) nr. 219/2006 - kapitel II«.
Artikel 5
Udstedelse af licenser
1. Medlemsstaterne meddeler senest den 21. februar 2006 Kommissionen den samlede mængde, for hvilken der er indgivet licensansøgninger, som kan tages i betragtning.
2. Hvis de ansøgte mængder overstiger den i artikel 2, litra a), omhandlede mængde, fastsætter Kommissionen senest den 24. februar 2006 en tildelingskoefficient, der skal anvendes på hver enkelt licensansøgning.
3. Myndighederne udsteder fra den 27. februar 2006 importlicenserne og anvender i givet fald den i stk. 2 omhandlede tildelingskoefficient.
4. Når licensen ved anvendelse af en tildelingskoefficient er udstedt for en mindre mængde end den, der er ansøgt om, frigives sikkerheden, jf. artikel 4, stk. 4, straks for den ikke tildelte mængde.
Artikel 6
Licensernes gyldighed og medlemsstaternes meddelelser
1. Importlicenser, der er udstedt efter artikel 5, stk. 3, er gyldige fra 1. marts til 31. december 2006.
2. Fra april 2006 til og med januar 2007 meddeler medlemsstaterne senest den 15. i hver måned Kommissionen de bananmængder, der er importeret i den foregående måned ved anvendelse af de efter artikel 5, stk. 3, udstedte licenser.
KAPITEL III
IMPORT AF DE I ARTIKEL 2, LITRA b), FASTSATTE MÆNGDER
Artikel 7
Forvaltning
1. Den i artikel 2, litra b), omhandlede mængde opdeles i fem trancher på hver 93 630 tons således:
Løbenummer
Kontingentperiode
09.1638
1. marts-30. april
09.1639
1. maj-30. juni
09.1640
1. juli-31. august
09.1642
1. september-31. oktober
09.1644
1. november-31. december
2. De i stk. 1 fastsatte trancher forvaltes efter bestemmelserne i artikel 308a, 308b og 308c i forordning (EØF) nr. 2454/93.
KAPITEL IV
AFSLUTTENDE BESTEMMELSER
Artikel 8
Ophævelse
Forordning (EF) nr. 896/2001 ophæves. Dog finder artikel 21, 26 og 27 samt bilaget til nævnte forordning fortsat anvendelse for import i medfør af nærværende forordning.
Artikel 9
Ikrafttræden
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. februar 2006.